google/wiki40b huggingface dataset:
Γενικές εκλογές στο Ναουρού (2016)

Βουλευτικές εκλογές διεξήχθησαν στο Ναουρού στις 9 Ιουλίου 2016. Στις 10 Ιουνίου 2016, το Κοινοβούλιο διαλύθηκε από τον πρόεδρο Μπάρον Γουάκα έπειτα από τη συμπλήρωση της τριετούς θητείας των μελών του. Ο πρόεδρός του, Λούντβιγκ Σκότι προκήρυξε εκλογές για τις 9 Ιουλίου, με την κατάθεση των υποψηφιοτήτων να γίνεται στο διάστημα 19 Ιουνίου με 25 Ιουνίου 2016. Στο Άιγουο οι εκλογές αναβλήθηκαν για τις 11 Ιουλίου.

Εκλογικό σύστημα

Τα 19 μέλη του κοινοβουλίου εκλέγονται σε 8 πολυεδρικές περιφέρειες με τη χρήση του συστήματος Ντάουντολ, που αποτελει έναν τύπο συστήματος ιεραρχίας στην ψηφοφορία. Αυτό σημαίνει ότι οι ψήφοι που καταμετρούνται ως κλάσμα του 1 θα διαιρούνται με τον αριθμό που δείχνει τη σειρά κατάταξης του υποψηφίου (π.χ. ένας υποψήφιος που ήρθε 2ος θα έχει 1/2). Οι υποψήφιοι με το μεγαλύτερο σύνολο εκλέγονται.

Αποτελέσματα

Εξελέγησαν συνολικά 19 υποψήφιοι μη προσκείμενοι σε κόμματα. Έξι από αυτούς εισήλθαν για πρώτη φορά στο κοινοβούλιο.

Επακόλουθο

Το νεοεκλεγέν κοινοβούλιο συνήλθε στις 13 Ιουλίου, με όλους τους νέους βουλευτές να συμμετέχουν στην προεδρική πλειοψηφία, επιτρέποντας στον Μπάρον Γουάκα να επανεκλεγεί πρόεδρος λαμβάνοντας 16 ψήφους έναντι 2 για τον υποψήφιο της αντιπολίτευσης, Ρίντελ Ακούα. Πρόεδρος του Κοινοβουλίου εξελέγη ο Σίριλ Μπούραμαν. Ο προκάτοχος του Μπούραμαν, Λούντβιγκ Σκότι, έχασε την έδρα του στην περιφέρεια Αναμπάρ.
Coca-Cola HBC AG

Ιστορία

Το 1969 η Ελληνική Εταιρεία Εμφιαλώσεως ιδρύει τα γραφεία της στην Αθήνα και γίνεται επίσημα εμφιαλωτής της The Coca-Cola Company. Η Coca-Cola Ελληνική Εταιρεία Εμφιαλώσεως  Α.Ε. δημιουργήθηκε, το 2000, μετά τη συγχώνευση της Coca-Cola Beverages Plc. με την τότε Ελληνική Εταιρεία Εμφιαλώσεως Α.Ε. (3Ε). Στις 29 Απριλίου 2013, η Coca-Cola HBC AG  αποκτά το σύνολο των κοινών μετοχών της Coca-Cola Ελληνική Εταιρεία Εμφιαλώσεως Α.Ε, έπειτα από δημόσια πρόταση ανταλλαγής μετοχών και εισάγεται στην premium κατηγορία της Επίσημης Αγοράς της UK Listing Authority.
Τον Σεπτέμβριο, η εταιρεία εντάσσεται στους δείκτες FTSE 100 και FTSE All Share του Χρηματιστηρίου του Λονδίνου. Παράλληλα συμπεριλαμβάνεται στους δείκτες Dow Jones Sustainability Indexes (DJSI) για το έτος 2014, για έβδομη συνεχόμενη φορά, ενώ κατατάσσεται 1η στην Ευρώπη και στον κόσμο μεταξύ των κορυφαίων εταιρειών ποτών όσον αφορά τη βιωσιμότητα.
Στις 24 Ιουλίου 2014, η Coca-Cola HBC AG ανακοινώνει την έξοδό της από το χρηματιστήριο της Νέας Υόρκης.
Οι μετοχές της εταιρείας ανήκουν κατά 23.3% στην  εταιρία χαρτοφυλακίου Κar-Τess Holding, 23.2% στην The Coca-Cola Company, ενώ το υπόλοιπο 53.5% διαπραγματεύεται  στα Χρηματιστήρια Λονδίνου και Αθηνών.

Εταιρικές σχέσεις

Η απόφαση της 3Ε Ιρλανδίας το 2009 να παραχωρήσει σε τρίτους τη διανομή των προϊόντων οδήγησε σε 130 υπαλλήλους της σε απεργία 9 εβδομάδων, η οποία έληξε με μια βελτιωμένη προσφορά εφεδρείας.
Εθνική Επιτροπή Τηλεπικοινωνιών και Ταχυδρομείων

Το λογότυπο της EETT

Το λογότυπο της ΕΕΤΤ είναι ένας λευκός χάρτης δικτύου σε κόκκινο φόντο που συμβολίζει το «δέντρο της επικοινωνίας».
Σάσα Μπανκς

Πρώτα χρόνια

Η Καέστνερ-Βαρνάντο γεννήθηκε στο Φέρφιλντ της Καλιφόρνια, ενώ αργότερα μετακόμισε στη Βοστόνη οπού ξεκίνησε την επαγγελματική της πορεία στην πάλη.

Καριέρα στην πάλη

Η Καέστνερ-Βαρνάντο άρχισε την εκπαίδευση της το 2008 και μετά απο δύο χρόνια άρχισε την πορεία της στην ανεξάρτητη σκηνή της πάλης. Το 2012 υπέγραψε συμβόλαιο με την κορυφαία εταιρεία πάλης WWE και στάλθηκε για εκπαίδευση στο NXT Wrestling. Εκεί άρχισε να χρησιμοποιεί το ψευδώνυμο "Σάσα Μπανκς". Toν Φεβρουάριο του 2015 κατάφερε να κερδίσει το Γυναικείο Πρωτάθλημα NXT, το οποίο και κράτησε μέχρι τον Οκτώβριο.
Τον Ιούλιο του 2015, η Σάσα Μπανκς έκανε το επίσημο ντεμπούτο της στο Raw. Εκεί συμμάχησε με την Ναόμι και την Ταμίνα, με τις οποίες δημιούργησε την ομάδα B.A.D. (Beautiful and Dangerous). Οι τρεις τους ξεκίνησαν μια κόντρα με δύο άλλες ομάδες. Τον Φεβρουάριο του 2016, συνέχισε μόνη της και άρχισε μια αντιπαλότητα με τις πρώην φίλες της, κάτι που την έκανε μια απο τις αγαπημένες του κοινού. Τον Απρίλιο, στη WrestleMania αγωνίστηκε ανεπιτυχώς για το Γυναικείο Πρωτάθλημα WWE.
Γεώργιος Αυγερινός

Βιογραφία

Αναφέρεται ως ο γενάρχης της οικογένειας των Αυγερινών, η οποία κυριάρχησε στην πολιτική σκηνή της ελεύθερης Ελλάδας για πάνω από 100 χρόνια. Η οικογένεια Αυγερινού καταγόταν από τα Αυγερινάτα της Κεφαλληνίας, τα οποία εγκατέλειψε και εγκαταστάθηκε στο χωριό Δούκα Ηλείας. Αργότερα, και συγκεκριμένα το 1770, η οικογένεια μετεγκαταστάθηκε στον Πύργο Ηλείας.
Ο Γεώργιος Αυγερινός εμφανίστηκε το 1778 ως γραμματικός των Τούρκων αγάδων στα σεράϊα του Λάλα και της Γαστούνης. Νοίκιαζε τη γη από τους Τούρκους και πούλαγε τα αγαθά στη Ζάκυνθο. Σύντομα κατάφερε να πετύχει ειδικά προνόμια για την περιοχή του Πύργου και σταδιακά εξελίχθηκε σε κύριο χρηματοδότη των αποστραγγιστικών έργων του κάμπου της Γαστούνης. Κατάφερε να αναδειχθεί σε έναν από τους ισχυρότερους προκρίτους του Πύργου ενώ αφιέρωσε μεγάλο μέρος της περιουσίας του για τον επαναστατικό αγώνα. Το 1807 φιλοξένησε τον Θ.Κολοκοτρώνη πηγαίνοντας στη Ζάκυνθο.
Μετά την απελευθέρωση αποσύρθηκε από τα πολιτικά δρώμενα του τόπου. Γιοί του ήταν ο Δημήτριος, ο Αγαμέμνων και ο Χριστόδουλος ενώ κόρη του ήταν η γυναίκα του Ιωάννη Σισίνη, γόνου της γνωστής οικογένειας των προυχόντων της Γαστούνης.
Κύπελλο Ελλάδος ποδοσφαίρου ανδρών 2004-05

Η διοργάνωση

Στην 63η διοργάνωση του κυπέλλου Ελλάδας 2004-05 μετείχαν συνολικά 66 ομάδες (16 Α' εθνικής, 16 Β' εθνικής και 34 Γ' εθνικής κατηγορίας). Διεξήχθη σε 6 γύρους, συμπεριλαμβανομένου του τελικού. Για την κλήρωση του πρώτου γύρου ορίστηκαν ως επικεφαλής οι ομάδες της Α' και Β' εθνικής, ώστε να αντιμετωπίσουν τις ομάδες της Γ' εθνικής, πράγμα που σήμαινε ότι ήταν αδύνατο να τεθούν αντιμέτωπες ομάδες προερχόμενες από την ίδια αγωνιστική κατηγορία.
Στον τελικό έφτασε ο πρωταθλητής τη χρονιά εκείνη Ολυμπιακός, αποκλείοντας στην παράταση μετά από δύο συγκλονιστικούς ημιτελικούς την ΑΕΚ (η οποία νωρίτερα είχε με τη σειρά της αποκλείσει τον Παναθηναϊκό) και ο Άρης ο οποίος πέτυχε την πρόκριση από τους ημιτελικούς σε βάρος της Ξάνθης με εκτός έδρας νίκη - ανατροπή (2-0) που ακολούθησε την εντός έδρας ήττα (1-2).
Ο τελικός για πρώτη φορά διεξήχθη εκτός Αθήνας ή Θεσσαλονίκης και πιο συγκεκριμένα στο Παμπελοποννησιακό Στάδιο της Πάτρας. Είναι χαρακτηρηστικό ότι ο Άρης είχε ήδη υποβιβαστεί στη Β' εθνική κατά την παρουσία του στον τελικό, με αποτέλεσμα ο αγωνιστικά αλλά και ψυχολογικά ανώτερος Ολυμπιακός να φτάσει στην κατάκτηση του κυπέλλου και κατ' επέκταση του νταμπλ, ενώ ο Ντούσαν Μπάγεβιτς έφτασε ως προπονητής τις 4 κατακτήσεις κυπέλλου. Ο Άρης ως φιναλίστ του κυπέλλου αγωνίστηκε την επόμενη χρονιά στο κύπελλο ΟΥΕΦΑ, για πρώτη και μοναδική ως τώρα φορά που ομάδα Β' εθνικής αγωνίστηκε σε ευρωπαϊκό κύπελλο.
Ιστορικό-Λαογραφικό και Φυσικής Ιστορίας Μουσείο Κοζάνης

Εκθέματα

Στο υπόγειο του πρώτου κτηρίου εκτίθενται φαρμακευτικά και αρωματικά φυτά, ποικιλία από ορυκτά, πετρώματα, μεταλλεύματα, γαιώδη, καλλιτεχνήματα της φύσης και ημιπολύτιμοι λίθοι, διάφορα είδη εντόμων, με βασικό είδος τις πεταλούδες διαφόρων χρωμάτων, απολιθωμένοι κορμοί δέντρων και απολιθωμένα φύλλα παλαιοζωϊκού-καινοζωϊκού αιώνα, οικοσύστημα βουνό-δάσος με όλα τα είδη ζώων της περιοχής ταριχευμένα, οικοσύστημα λίμνη, αγρός και αγροικιά με όλα τα είδη ζώων, απολιθωμένα θαλάσσια είδη απ' όλες τις περιοχές του νομού Κοζάνης, όπως σπάνια είδη κοραλλίων της Δεβονίου, Σιλουρίου περιόδου, είδη κώνων της κρητιδικής περιόδου, είδη ακανθωτών οστράκων, κοχλίες, ιππουρίτες κ.α., αναπαράσταση μικρού σπηλαίου με σταλακτίτες και σταλαγμίτες από την περιοχή Πολύμυλου, καθώς και πολλά είδη του φυτικού και ζωικού βασιλείου του νομού Κοζάνης.
Στο ισόγειο υπάρχουν αναπαραστάσεις παραδοσιακού φούρνου και πηγαδιού. Επίσης ο επισκέπτης ενημερώνεται για το ιστορικό της ιδρύσεως του Ιστορικού-Λαογραφικού Μουσείου, τους δωρητές και ευεργέτες και για την τοπική αρχιτεκτονική σε σύγκριση με την αρχιτεκτονική στον ευρύτερο ελληνικό χώρο με βάση τις μακέτες και τις φωτογραφίες κτιρίων. Επιπλέον, υπάρχει αναπαράσταση της αγροτικής ζωής στην ύπαιθρο και της ζωής των ξυλοκόπων στο δάσος.
Στον α' και β' όροφο φιλοξενούνται εκθέματα που δείχνουν την εξέλιξη του πολιτισμού στην περιοχή της Κοζάνης, από τη Νεολιθική εποχή έως τους νεότερους χρόνους, με έμφαση στους πρόσφατους αγώνες του ελληνισμού.
Ο γ' και δ' όροφος είναι αφιερωμένοι στη γεωργία, κτηνοτροφία, αμπελουργία, καπνοκαλλιέργεια, κροκοκαλλιέργεια, αλιεία και μελισσοκομία και στα βιοτεχνικά επαγγέλματα (χρυσικοί, χαλκουργοί, κουδουνάδες, σιδεράδες, οπλουργοί, σαμαράδες, κανταρτζήδες, πεταλωτές, ράπτες, τσουκαλάδες, βυρσοδέψες, κουρείς, φωτογράφοι, καστανάδες κ.α.).
Στον ε' όροφο εκτίθενται ανδρικές και γυναικείες παραδοσιακές φορεσιές της Δυτικής Μακεδονίας.
Στον στ' όροφο φιλοξενούνται εκθέματα σχετικά με τον πνευματικό και κοινωνικό βίο: λατρεία, σπιτι, έθιμα με το χοροστάσι, την εκκλησία και έξι δωμάτια με αυθεντικές επιπλώσεις παλαιών αρχοντικών της Κοζάνης (1650-1950).
Στο δεύτερο κτήριο εκτίθενται έργα ζωγραφικής του Μανώλη Δραγώγια με θέματα της διαχρονικής πορείας του Μακεδονικού Ελληνισμού, πίνακες με αρχοντικά της Κοζάνης, Σιάτιστας και Καστοριάς της ζωγράφου Χρυσούλας Ζιώγα, πίνακες του Βασίλη Χρήστου και άλλων καλλιτεχνών, έγχρωμες φωτογραφίες με γέφυρες και αρχοντικά Δυτικής Μακεδονίας από τη συλλογή του τοπογράφου μηχανικού Γ. Τσότσου, εικόνες και εκκλησιαστικά σκεύη, ραδιόφωνα (1930-1960) συλλογής Γ. Καραβά, στολές απ' όλη την Ελλάδα, καθώς και συλλογή ελληνικών γραμματοσήμων που κυκλοφόρησαν από το 1861 έως σήμερα, συλλογής ΕΛΤΑ και Συλλόγου Φιλοτελιστών Κοζάνης. Επίσης, στεγάζεται και η βιβλιοθήκη του Μουσείου με 4.000 τόμους επιστημονικών βιβλίων.
Ρόντα ΓΚ

Έμβλημα

Το έμβλημα του συλλόγου όπως έχει εξελιχθεί με το πέρασμα του χρόνου.
Ίβο Γιοσίποβιτς

Επαγγελματική σταδιοδρομία

Γεννήθηκε στο Ζάγκρεμπ στις 28 Αυγούστου 1957 και φοίτησε Δίκαιο στο Πανεπιστήμιο του Ζάγκρεμπ το 1980, όπου εκτελεί τώρα χρέη καθηγητή Δικαίου. Ακόμη φοίτησε στη Μουσική Ακαδημία του Ζάγκρεμπ το 1983, κατέχοντας τώρα θέση λέκτορα. Το 1985 έλαβε βραβείο από την Ευρωπαϊκή Ραδιοτηλεοπτική Ένωση για τη σύνθεσή του «Samba da Camera». Από το 1991 ήταν διευθυντής του μουσικού φεστιβάλ Music Biennale Zagreb.

Πολιτική σταδιοδρομία

Διετέλεσε μέλος του Κροατικού Κοινοβουλίου με το Σοσιαλδημοκρατικό Κόμμα της Κροατίας. Στις 20 Ιουνίου 2009 δήλωσε υποψηφιότητα για τις προεδρικές εκλογές και κέρδισε την εσωκομματική αναμέτρηση επικρατώντας του αντιπάλου του Λιούμπο Γιούρτσιτς (Ljubo Jurčić), στις 12 Ιουλίου. 
Στις 27 Δεκεμβρίου 2009 ο Γιοσίποβιτς κέρδισε τον πρώτο γύρο των προεδρικών εκλογών με ποσοστό 32,7%. Στο δεύτερο γύρο, ο οποίος διεξήχθη στις 10 Ιανουαρίου 2010, αναμετρήθηκε με τον Μίλαν Μπάντιτς (που συγκέντρωσε ποσοστό 14,1% στον πρώτο γύρο) και εξελέγη πρόεδρος της χώρας με ποσοστό 60,26 έναντι 39,74% για τον αντίπαλό του. Η επίσημη ορκωμοσία του έγινε στις 18 Φεβρουαρίου 2010.
Στις προεδρικές εκλογές του 2014 στον πρώτο γύρο στις 28 Δεκεμβρίου συγκέντρωσε ποσοστό 38,46% έναντι 37,22% για την αντίπαλό του, Κολίντα Γκράμπαρ-Κιτάροβιτς, με την οποία αναμετρήθηκε σε δεύτερο γύρο, στις 11 Ιανουαρίου 2015. Ο Γιοσίποβιτς έχασε οριακά από την Κιτάροβιτς.
Αμάραντος Καρδίτσας

Γεωγραφία - Αξιοθέατα

Ο Αμάραντος βρίσκεται νοτιοανατολικά της λίμνης Πλαστήρα στον ορεινό όγκο των Αγράφων. Είναι κτισμένος επάνω στην επαρχιακή οδό Καλλιθήρου - Νεράϊδας και απέχει 23 χλμ. Ν.-ΝΔ. από την Καρδίτσα. Το χωριό είναι οικισμός από τον 17ο αιώνα και οι πρώτοι κάτοικοί του προήλθαν από παλαιότερο στη θέση "Παλιοχώρι". Αξιοθέατα της περιοχής είναι η εκκλησία της Κοιμήσεως της Θεοτόκου με το ξυλόγλυπτο τέμπλο του 1715, το πέτρινο γεφύρι στη τοποθεσία  "Γλαβά" και ο οργανωμένος χώρος αναψυχής με τα θεόρατα πλατάνια στη τοποθεσία "Μαλαγάρι". Στο χωριό υπάρχει το μνημείο «αιώνιας ευγνωμοσύνης και αναγνώρισης» προς τιμή των κατοίκων του οι οποίοι την περίοδο της κατοχής, από το φθινόπωρο του 1943 έως το καλοκαίρι του 1944, προσέφεραν ασφαλές καταφύγιο από τους Γερμανούς σε 62 Εβραίους της Καρδίτσας και άλλους 20 από τη Θεσσαλονίκη, τον Βόλο και τα Τρίκαλα.

Διοικητικά

Η παλιά ονομασία του χωριού, μέχρι το 1957, ήταν Μαστρογιάννης και ως κοινότητα Μαστρογιάννη συστάθηκε επίσημα το 1912 με το ΦΕΚ 261Α-31/08/1912 με έδρα τον οικισμό και ανήκε αρχικά στο νομό Τρικάλων. Σύμφωνα με το σχέδιο Καλλικράτης, μαζί με το Κούτσουρο αποτελούν τη τοπική κοινότητα Αμαράντου που υπάγεται στη δημοτική ενότητα Ιτάμου του Δήμου Καρδίτσας και σύμφωνα με την απογραφή του 2011 έχει πληθυσμό 88 κατοίκους.
Κώστας Καρράς

Βιογραφία

Σπούδασε Πολιτικές Επιστήμες στο Λονδίνο και υποκριτική στη Δραματική Σχολή του Εθνικού Θεάτρου. Ήταν απόφοιτος της Royal Academy of Arts του Λονδίνου. Το 1963 αποφοίτησε από τη Δραματική Σχολή του Πέλου Κατσέλη και την ίδια χρονιά έκανε το ντεμπούτο του στην «Ποντικοπαγίδα» της Αγκάθα Κρίστι. Τότε ξεκίνησε την επιτυχημένη του συνεργασία με την Έλλη Λαμπέτη με την οποία  διατηρούσε σχέση και εμφανίστηκε μεταξύ άλλων και σε έργα όπως «Γυμνοί στο Πάρκο» του Νιλ Σάιμον (Neil Simon's "Barefoot in the Park") (στο ρόλο του Paul Parker) και  "Λεωφορείον ο Πόθος" του Τένεσι Ουίλιαμς (στο ρόλο του Κοβάλσκι). Από τότε δημιούργησε δικά του θεατρικά σχήματα και σημείωσε προσωπική επιτυχία στο «Ημερολόγιο ενός τρελού» του Γκόγκολ και στο «Blithe Spirit» του Νόελ Κάουαρντ (ως Charles).
Σημαντική είναι η συνεισφορά του ως ηθοποιού στον ελληνικό κινηματογράφο, όπου εμφανίστηκε για πρώτη φορά το 1961. Η καλύτερή του ωστόσο κινηματογραφική εμφάνιση θεωρείται ο ρόλος του Μενέλαου στην "Ιφιγένεια" του Μιχάλη Κακογιάννη (1977). Στην ελληνική τηλεόραση πρωταγωνίστησε με μεγάλη επιτυχία σε πολλά σίριαλ.
Από το 2000 μέχρι το 2007 ήταν βουλευτής του Ελληνικού Κοινοβουλίου με το κόμμα της Νέας Δημοκρατίας. Υπήρξε επίτιμος πρόεδρος στο «Χαμόγελο του παιδιού» από το 1994. Διοργάνωσε τον πρώτο διεθνή έρανο για τα θύματα του πολέμου της Βοσνίας. Επανειλημμένως έδωσε παραστάσεις για την ενίσχυση ευαίσθητων κοινωνικών ομάδων. Βραβεύθηκε από πολλές οργανώσεις και συλλόγους για την κοινωνική και ανθρωπιστική του δράση (Λάιονς, Χαμόγελο του Παιδιού, Δήμοι και Κοινότητες). Από τον Ιούλιο του 2000 ήταν υπεύθυνος του κλάδου Πολιτιστικής κίνησης της Ν.Δ. πολιτιστικών σωματείων και οικονομικών του Πολιτισμού. 
Ήταν παντρεμένος με την Αγγελική Μπαρούτσου και είχε έναν γιο, τον Βασίλη. Πέθανε από καρκίνο στις 6 Μαΐου 2012.
M4 (γλώσσα προγραμματισμού)

Η m4 είναι μια γλώσσα και πρόγραμμα επεξεργασίας μακροεντολών (ή ένας μακροεπεξεργαστής) που σχεδιάστηκε από τους Brian Kernighan και Dennis Ritchie.

Χρήση

Ένας μακροεπεξεργαστής είναι ένα εργαλεία αντικατάστασης κειμένου. Κυρίως χρησιμοποιείται για την επεναχρησιμοποιήση φορμών κειμένου σε γλώσσες σε εφαρμογές προγραμματισμού αλλά και σε εφαρμογές επεξεργασίας κειμένου.

Ιστορία

Οι μακροεπεξεργαστές ήταν στο προσκήνιο όταν ο προγραμματισμός γινόταν σε συμβολική γλώσσα. Εκείνη την περίοδο οι προγραμματιστές παρατήρησαν ότι τα προγράμματά τους περιείχαν κομμάτια επαναλαμβανόμενου κώδικα. Απλοί τρόποι για να επαναχρησιμοποιείται ένα επαναλαμβανόμενο κομμάτι επινοήθηκαν. Οι προγραμματιστές σύντομα ανακάλυψαν ότι ήταν ευκολότερο όχι μόνο να επαναχρησιμοποιούν ολόκληρα κομμάτια κειμένου, αλλά ανά περίσταση να αντικαθιστούν κάποιες παραμέτρους με διαφορετικές τιμές. Αυτές οι απαιτήσεις καθόρισαν και το εύρος της λειτουργικότητας των μακροεπεξεργαστών. Η m4 αναπτύχθηκε το 1977. Ήταν η αρχική μακρομηχανή που χρησιμοποιήθηκε για να υλοποιηθεί η Rational Fortran, και περιλαμβάνεται στις διάφορες παραλλαγές του Unix. Μια από τις πιο διαδεδομένες του χρήσεις σήμερα είναι σαν μέρος του εγχειρήματος GNU του πακέτου autoconf.

Υλοποιήσεις ελεύθερου λογισμικού

Υπάρχει μια GNU έκδοση του m4. Τα λειτουργικά συστήματα FreeBSD, NetBSD, και OpenBSD παρέχουν επίσης δικές τους υλοποιήσεις του m4.
Αγία Παρασκευή Παναιτωλικού Αιτωλοακαρνανίας

Γεωγραφία - Αξιοθέατα

Η Αγία Παρασκευή βρίσκεται στις νοτιοδυτικές πλαγιές του όρους Παναιτωλικό και απέχει 19 χλμ. ΒΑ. από το Αγρίνιο. Το όνομά του προέρχεται από το εξωκλήσι της Αγίας Παρασκευής που βρίσκεται στη βόρεια είσοδο του χωριού. Οι κάτοικοί του ασχολούνται με τη γεωργία (κυρίως οπωροκηπευτικά) και την κτηνοτροφία. Από το χωριό ξεκινούν αρκετά μονοπάτια προς το Παναιτωλικό και τις κορυφές του γι΄αυτό χρησιμοποιείται συχνά ως σημείο εκκίνησης από ορειβατικούς συλλόγους.

Ονομασία - Διοικητικά

Η παλιά ονομασία του χωριού, από την περίοδο της τουρκοκρατίας, ήταν Ζελίχοβο.που σημαίνει πολύ πράσινο και με αυτό το όνομα αναφέρεται επίσημα το 1835 στο ΦΕΚ 19Α-07/12/1835 να προσαρτάται στον τότε δήμο Εφύρας. Μετονομάστηκε σε Αγία Παρασκευή το 1928. Σύμφωνα με το πρόγραμμα Καλλικράτης, μαζί με τον ακατοίκητο οικισμό Γεροβασίλη αποτελούν την τοπική κοινότητα Αγίας Παρασκευής που υπάγεται στη δημοτική ενότητα Παναιτωλικού  του δήμου Αγρινίου και σύμφωνα με την απογραφή 2011 έχει πληθυσμό 212 κατοίκους.
Ερρίκος Α΄ της Αυστρίας

Βιογραφία

Ήταν γιος τού Λεοπόλδου Α΄ 1ου μαργράβου της Αυστρίας και της Ριχάρντις, κόρης τού Ερνέστου Δ΄ κόμη τού Ζουάλαφελντ ή τού Έρενφρητ Β΄ των Ετσονιδών κόμη τού Κέλνταχ, Τσύλπιχ, Μπόνν, κά. 
Το 996 που περιβλήθηκε με το αξίωμά του, η περιοχή μεταξύ των ποταμών Μπίζαμπερκ και Μαρχ δεν είχε ακόμη κατοικηθεί από Γερμανούς. Το 1002 ο Ερρίκος Β΄ της Γερμανίας τού χορήγησε δύο περιοχές, τη μία στα Ουγγρικά σύνορα και την άλλη στα Πολωνικά. Το 999 απεβίωσε ο Μπολέσλαος Β΄ των Πρεμυσλιδών δούκας της Βοημίας, αλλά ο γιος του Μπολέσλαος Γ΄ που τον διαδέχθηκε ήταν σκληρός και έτσι το βόρειο σύνορο τού Ερρίκου Α΄ έγινε ασταθές. Τελικά ο Μπολέσλαφ Α΄ της Πολωνίας κατέλαβε τη Βοημία και έγινε δούκας της, καθώς και τη Μοραβία και τη Σλοβακία.
Ο Μπολέσλαφ Α΄ κατέλαβε τις μαρκιωνίες της Λουσατίας και τού Μάισεν και τις πόλεις Μπουντζίσιν και Μάισεν το 1002, αρνήθηκε όμως να πληρώσει την εισφορά στον βασιλιά της Γερμανίας για τις κατακτηθείσες περιοχές. Τότε ο Ερρίκος Β΄ συμμάχησε με τους Λούτισι Σλάβους και επιτέθηκε το 1003, ενώ το επόμενο έτος εκτόπισε τον Μπολέσλαφ Α΄ από τη Βοημία. Αυτός πάντως κράτησε τη Μοραβία και τη Σλοβακία ως το 1018 και συνέχισε να απειλεί τα ανατολικά εδάφη ως τότε. Μάλιστα το 1015 και 1017 επιτέθηκε στην Ανατολική μαρκιωνία, αλλά ηττήθηκε και τις δύο φορές από τον Ερρίκο Α΄ και τον στρατό του. Λίγο μετά ο μάργαρβος της Αυστρίας απεβίωσε το 1018 "μέσα στην πανοπλία του", κατά τον χρονικογράφο. Τον διαδέχθηκε ο νεότερος αδελφός του Αδελβέρτος.

Το έγγραφο Οστάριχι

Κατά την διακυβέρνηση τού Ερρίκου Α΄, ο Όθων Γ΄ της Γερμανίας εξέδωσε ένα έγγραφο το 996 στο Μπρούχζαλ προς τον Γκόττσαλκ φον Χάγκεναου επίσκοπο τού Φράιζινκ. Σε αυτό εμφανίζεται για πρώτη φορά η λατινική λέξη Ostarrîchi, ο γλωσσικός πρόγονος τού Österreich, που είναι η γερμανική λέξη για την Αυστρία. Περιγράφει μία μικρή περιοχή. Το έγγραφο αναφέρεται σε δωρεά "της γης, που είναι γνωστή στη δημώδη γλώσσα ως Ostarrichi" και είναι μέρος της περιοχής Νόιχοφεν αν ντερ Υμπς. Ο βασιλιάς δώρησε τη γη στο αββείο τού Φράιζινκ ως φέουδο. Τις γαίες και μερικές κώμες της γύρω περιοχή,ς που απέκτησε αργότερα το αββαείο, τις κράτησε ως το 1803, οπότε ενσωματώθηκαν στην Αυστρία. Το έγγραφο φυλάσσεται στα Κρατικά Αρχεία της Βαυαρίας στο Μόναχο.
Μεγαλιθικά μνημεία του Λοκμαριακέ

Το Μεγάλο σπασμένο μενίρ του Ερ Γκρα

Το Μεγάλο σπασμένο μενίρ του Ερ Γκρα, ή Men ar hroëc'h που σημαίνει «Η πέτρα της νεράιδας» στα βρετονικά, είναι ένα μεγαλιθικό μνημείο που βρισκόταν στη μέση ενός μνημειώδους συνόλου άλλων 18 μενίρ. 
Ανεγέρθηκε γύρω στο 4.700 π.Χ. συγχρόνως με τα άλλα 18 μενίρ της ομάδας και θεωρείται ότι έσπασε γύρω στο 4.000 π.Χ. 
Είναι ένα μενίρ εξαιρετικών διαστάσεων, το μεγαλύτερο στην Ευρώπη: Έχει ύψος 20,60 μέτρα, πλάτος 3 μέτρα και βάρος 330 τόνων. Η πέτρα από την οποία κατασκευάστηκε προέρχονταν από μια βραχώδη προεξοχή που βρίσκεται αρκετά χιλιόμετρα έξω από το Λοκμαριακέ. Οι εντυπωσιακές διαστάσεις αυτού του μενίρ εξακολουθούν να διχάζουν τους ειδικούς για τις τεχνικές που χρησιμοποιήθηκαν για τη μεταφορά του και την ανέγερση, αλλά το γεγονός ότι αυτό επιτεύχθηκε κατά τη διάρκεια της νεολιθικής εποχής παραμένει αξιοσημείωτο.
Σε όλη την επιφάνεια του, το μνημείο φέρει γλυπτές αναπαραστάσεις. Δυστυχώς, είναι σοβαρά διαβρωμένες και πολύ δύσκολο να τις δούμε.

Καταστροφή

Δεν είναι γνωστό τι προκάλεσε την πτώση του μενίρ και τον κατακερματισμό του στα τέσσερα κομμάτια που βλέπουμε σήμερα. Κάποτε θεωρούσαν ότι η πέτρα δεν ήταν ποτέ όρθια, αλλά τα αρχαιολογικά ευρήματα απέδειξαν το αντίθετο. Η πιο δημοφιλής θεωρία είναι ότι το μενίρ σκόπιμα τραβήχτηκε και έσπασε. Είναι βέβαιο ότι άλλα μενίρ που το συνόδευαν αφαιρέθηκαν και επαναχρησιμοποιήθηκαν στην κατασκευή τάφων και ντολμέν στην περιοχή. Ωστόσο, τα τελευταία χρόνια, ορισμένοι αρχαιολόγοι υποστήριξαν την εξήγηση ενός σεισμού, και αυτή η θεωρία είναι η επικρατέστερη.

Η Τράπεζα των Εμπόρων

Η Τράπεζα των Εμπόρων είναι ένα μεγάλο ντολμέν που περιέχει μια σειρά διακοσμήσεων. Η κεφαλίδα του θαλάμου περιλαμβάνει  μεγάλες ανάγλυφες παραστάσεις στην κάτω πλευρά που απεικονίζει ένα τσεκούρι, και τμήμα ανάγλυφου με ένα άροτρο που το σέρνουν βόδια. Αυτό το κομμάτι δείχνει ότι η κεφαλίδα ήταν αρχικά τμήμα του Μεγάλου σπασμένου μενίρ, δεδομένου ότι τα σχέδια της διακόσμησης ταιριάζουν απολύτως, και επαναχρησιμοποιήθηκε. 
Η πέτρα στο πίσω μέρος του θαλάμου περιέχει μια χαραγμένη στήλη με στρογγυλά και τοξωτά διακοσμητικά αντικείμενα που μπορεί να αντιπροσωπεύουν χωράφια καλλιεργειών.
Το ντολμέν ήταν εντελώς εκτεθειμένο και πάνω από το έδαφος μέχρι το 1993, οπότε οι αρχαιολόγοι αποφάσισαν ότι πρέπει να καλυφθεί με τύμβο, ανακατασκευάζοντας την αρχική του εμφάνιση και προστατεύοντας το περιεχόμενό του.

Ο τύμβος του Ερ-Γκρα

Ο τύμβος Ερ-Γκρα  ανήκει στην κατηγορία των ταφικών μνημείων με κλειστό θησαυροφυλάκιο. Λόγω του μεγέθους και του ταφικού υλικού που βρέθηκαν μέσα, πρέπει να ανήκε σε σημαντικούς ανθρώπους ή φυλετικούς ηγέτες. 
Έχει μήκος 140 μέτρα. Κατασκευάστηκε την 5η χιλιετία π.Χ. ως ταφικό μνημείο, το οποίο επεκτάθηκε με υστερόχρονες κατασκευές. Η κορυφή δείχνει ότι το μνημείο ολοκληρώθηκε γύρω στα 3.300 π.Χ. 
Ο τύμβος έχει ταξινομηθεί ως ιστορικό μνημείο από τις 16 Ιανουαρίου 1935.
Τζορτζ Παπαδάκος

Καριέρα

Αγωνίστηκε στο κολεγιακό πρωτάθλημα των ΗΠΑ (NCAA) με τα πανεπιστήμια Συράκιους και Μίσιγκαν.
Αποκτήθηκε από τον Ολυμπιακό το 1988 και ήταν από τους στυλοβάτες της ομάδας στα δύσκολα χρόνια έως την ανάκαμψη με το Γιάννη Ιωαννίδη.
Κατέκτησε με τον Ολυμπιακό 4 πρωταθλήματα (1993,1994,1995,1996) και 1 κύπελλο (1994). 
Συμμετείχε σε 2 τελικούς φάιναλ φορ της Ευρωλίγκα στο Τελ Αβίβ (1994) και στη Σαραγόσα (1995). Μια από τις καλύτερες εμφανίσεις του ήταν απέναντι στο Άρβιντας Σαμπόνις και τη Ρεάλ το 1994 στο ΣΕΦ που οδήγησε και στη μεγαλύτερη ευρωπαϊκή νίκη της μέχρι τότε ιστορίας του Ολυμπιακού. Η μεγάλη του ευστοχία στις βολές αλλά και τα σημαντικά ποσοστά στα κοντινά σουτ ήταν το μεγάλο του πλεονέκτημα.
Οι πολλοί τραυματισμοί δεν του επέτρεψαν να αγωνιστεί σύμφωνα με τις δυνατότητές και τη σωματοδομή και ο Τζορτζ Παπαδάκoς τη σεζόν 96-97 αγωνίστηκε στον Πειραϊκό, έκλεισε την καριέρα του στην ομάδα του Πανιωνίου την επόμενη χρονιά και στη συνέχεια ασχολήθηκε με την προπονητική. Είναι αδερφός της πρώην μπασκετμπολίστριας Ορθούλας Παπαδάκου.

Εθνική Ελλάδος

Ο Τζορτζ Παπαδάκoς αγωνίστηκε στην εθνική Ελλάδος ως ομογενής και έχασε αρκετά χρόνια παρουσιών σκοντάφτοντας σε διαδικαστικές δυσλειτουργίες και στην αυστηρή νομοθεσία του μπάσκετ της εποχής του.
Συμμετείχε σε 22 αγώνες και σημείωσε 162 (μ.ο. 7,36). Αγωνίστηκε στο Ευρωμπάσκετ 1991 στη Ρώμη και κατέκτησε την 5η θέση.
Διοργανώσεις Ε.Π.Σ. Ηλείας 2018–19

Α1 Κατηγορία

Στην Α1 κατηγορία μετείχαν 16 ηλειακές ομάδες. Οι 4 πρώτες της βαθμολογίας διεκδίκησαν το πρωτάθλημα και την άνοδο στη Γ΄ Εθνική σε αγώνες κατάταξης. Το πρωτάθλημα κατέκτησε στη διαδικασία των Play Off o Ξενοφών Κρεστένων. 
Λόγω του υποβιβασμού 2 ομάδων από τη Γ΄ Εθνική , υποβιβάζονται συνολικά 5 ομάδες: οι δυο τελευταίες (15η και 16η θέση) απευθείας και τρεις ακόμα ομάδες μετά από αγώνες κατάταξης (Play Out)

Β Κατηγορία

Στη Β κατηγορία μετείχαν 23 ηλειακές ομάδες σε δύο ομίλους. Οι 3 πρώτες κάθε ομίλου συμμετέχουν στα Play Off από οπου προκύπτουν οι 3 ομάδες που θα προβιβαστούν στην Α2.